<classify> Dk Msolla ametoa maoni hayo siku moja baada ya Stars kupoteza mechi ya kwanza ya Kombe la michuano ya Baraza la Vyama vya Soka Kusini mwa Afrika COSAFA dhidi ya Swaziland kwa bao 1-0 kwenye Uwanja wa Royal Bofakeng mjini Rustenburg nchini Afrika Kusini.Taifa Stars inashuka tena dimbani leo saa 12 jioni kwa saa za Tanzania kuikabili Madagascar, lakini kwa mujibu wa Dk Msolla, kiwango cha timu hiyo kinasikitisha na inaumiza kuona kuwa kocha wa timu hiyo, Mart Nooij hana mpango unaoeleweka kuhusu timu hiyo wakati ikikabiliwa na michuano mikubwa mwezi ujao. Kwa kweli Stars inasikitisha.Kiwango chake hakivutii kabisa, timu inaonekana haina mipango maalumu, alisema Dk Msolla aliyekuwa kocha wa mwisho mzawa kuifundisha timu hiyo kabla ya kuajiriwa kwa Marcio Maximo wa Brazil baadaye akifuatiwa na raia wawili wa Denmark, Jan Poulsen na Kim Poulsen na sasa Nooij wa Uholanzi.Alisema kocha wa timu hiyo anaonekana hakuwa na mpango mzuri katika kuiandaa timu hiyo si tu kwa mashindano hayo, bali hata yale yajayo ya kufuzu kwa fainali za Kombe la Mataifa ya Afrika AFCON 2017 nchini Gabon. Kocha huyu hashauriki. Tangu alipokuja mwaka jana, alikuwa na muda mwingi wa kujiandaa na Afcon. Alikuwa na miezi 18 ya kuandaa timu.Alikuta timu ya maboresho, alikuta ligi inaendelea na pia angeweza kuokoteza wachezaji wake wengine na kuandaa timu kwa ajili ya Afcon, lakini hali haiko hivyo. Alipaswa kuwekewe mikakati na TFF ya kutekeleza na kama akishindwa aondolewe.Lakini amesaini mkataba mrefu wa miaka miwili na hana anachofanya. Amebaki na wachezaji wale wale, wengine wazee. Timu hii kwa kweli inasikitisha na jinsi ilivyocheza na Swaziland, hali si nzuri, alieleza kocha huyo msomi.Akizungumza baada ya mechihiyo, kocha Nooij alisema amepoteza mchezo wa kwanza ambao alitegemea kupata ushindi, vijana walicheza vizuri kipindi cha kwanza, lakini bao la mapema lilionekana kuwapoteza mchezoni.Presha ya mchezo ilikuwa kubwa hasa kipindi cha pili, kutokana na vijana wangu kucheza kwa kusaka bao, huku Swaziland wakimiliki zaidi mpira na kukuta mipango yetu kutokuwa na madhara, alisema Nooij, kwa mujibu wa taarifa ya Ofisa Habari wa TFF, Baraka Kizuguto aliye na timu nchini Afrika Kusini.Akizungumzia michuano hiyo ya Cosafa ambayo Tanzania ni mwalikwa, Nooij alisema anashukuru kwa kupata mwaliko huu, kwani kwake anaitumia kama sehemu ya maandalizi ya michuano ya Afcon na CHAN mwezi ujao.Aliongeza kuwa anaamini wachezaji aliowaacha majeruhi nyumbani na wachezaji wa kimataifa wanaochezea klabu ya TP Mazembe ya Jamhuri ya Kidemokrasia ya Congo, wataongeza nguvu katika kikosi chake watakaporejea Tanzania.Nooij ambaye kabla ya kuifundisha Stars alikuwa akiinoa klabu ya St Georges ya Ethiopia, juzi aliiongoza timu hiyo yenye kushika nafasi ya 107 kwa ubora duniani, kucheza mechi ya 14, akishinda tatu tu, kufungwa tano na sare sita.Katika mechi ya juzi, Stars ilipoteza nafasi zaidi ya tano kipindi cha kwanza kupitia kwa washambuliaji wake, Simon Msuva na nahodha John Bocco walioshindwa kufunga katika kipindi cha kwanza, ambacho Taifa Stars ilicheza vizuri.Katika hatua nyingine, kiungo wa Taifa Stars, Said Juma Makapu ambaye anasumbuliwa na majeruhi, alitarajiwa kurejea nyumbani Tanzania jana kwa ajili ya kupata vipimo zaidi na matibabu.  <topic>: MICHEZO 